Majoritatea respondenților au preferat întunericul și liniștea pentru un somn odihnitor. O femeie a declarat că „dacă merge televizorul, nu pot să dorm, mă deranjează, cel puțin acum. În tinerețe, nu mă deranja absolut nimic". O tânără a spus că preferă „liniște deplină și întuneric total".
Un bărbat a menționat că „somnul de noapte este de preferat să fie cât mai în liniște. Acum nu știu cum s-a obișnuit omul de-a lungul timpului. Cei care trăiau în mediul rural, erau obișnuiți și cu cotcodăcit și cu lătrături de câine. Cei care au venit la oraș, s-au obișnuit cu traficul și cu zgomotul".
Un alt tânăr a subliniat importanța liniștii: „Liniște deplină. Pur și simplu vreau să fie liniște, să mă pot odihni, că altfel dacă aud zgomote, am senzația de neodihnă".
Sfaturile unui specialist în somnologie
Dr. Răzvan Lungu a explicat că „în general, se recomandă întuneric și liniște, tocmai pentru a limita stimulii exteriori care ne pot perturba sau întrerupe somnul. Totuși, anumite persoane pot avea nevoie de o lumină de fundal, deoarece întunericul complet le poate cauza anxietate, ceea ce este incompatibil cu somnul. De asemenea, zgomotul de fundal poate fi util în situații de stres, ajutând la distragerea gândurilor în momentul în care încercăm să adormim".
Recomandări pentru cei cu tulburări de somn
Dr. Lungu a sfătuit persoanele cu tulburări de somn să evite utilizarea ecranelor înainte de culcare, deoarece lumina acestora inhibă secreția de melatonină, hormonul care induce somnul. „Căștile sunt mult mai benefice decât uitatul într-un dispozitiv cu ecran. O sursă audio, precum muzica, un podcast sau o carte audio, poate fi foarte utilă pentru reducerea anxietății și a stresului. În niciun caz nu este bine să folosim rețelele de socializare înainte de culcare, deoarece acestea sunt surse principale de stres", a explicat Dr. Lungu la Antena 3 CNN.
În concluzie, pentru a obține un somn odihnitor, se recomandă evitarea stimulilor exteriori, utilizarea surselor audio și menținerea unei atmosfere de liniște și întuneric în dormitor.